## Uredba o raspodjeli kvote za izvoz šećera i proizvoda od šećera podrijetlom iz Republike Hrvatske u Europsku uniju

### NN 4/2007 (10.1.2007.), Uredba o raspodjeli kvote za izvoz šećera i proizvoda od šećera podrijetlom iz Republike Hrvatske u Europsku uniju

# VLADA REPUBLIKE HRVATSKE

**214**

Na temelju članka 2. Zakona o potvrđivanju Protokola o izmjenama i dopunama
Sporazuma o stabilizaciji i pridruživanju između Republike Hrvatske, s jedne
strane, i Europskih zajednica i njihovih država članica, s druge strane, o
carinskim kvotama za šećer i proizvode od šećera podrijetlom iz Hrvatske ili
Zajednice (»Narodne novine – Međunarodni ugovori«, broj 11/2006), a u vezi s
člankom 35. Zakona o sklapanju i izvršavanju međunarodnih ugovora (»Narodne
novine«, broj 28/96), te člankom 14. Zakona o poljoprivredi (»Narodne novine«,
br. 66/2001 i 83/2002), Vlada Republike Hrvatske je na sjednici održanoj 5.
siječnja 2007. godine donijela

## UREDBU

### O RASPODJELI KVOTE ZA IZVOZ ŠEĆERA I PROIZVODA OD ŠEĆERA PODRIJETLOM IZ REPUBLIKE HRVATSKE U EUROPSKU UNIJU

Članak 1.

Ovom Uredbom utvrđuje se način raspodjele kvote za izvoz šećera i proizvoda od
šećera (u daljnjem tekstu: izvozne kvote za šećer) podrijetlom iz Republike
Hrvatske u Europsku uniju, sukladno odredbama Protokola o izmjenama i dopunama
Sporazuma o stabilizaciji i pridruživanju između Republike Hrvatske, s jedne
strane, i Europskih zajednica i njihovih država članica, s druge strane, o
carinskim kvotama za šećer i proizvode od šećera podrijetlom iz Hrvatske ili
Zajednice.
Šećer i proizvodi od šećera iz stavka 1. ovoga članka su proizvodi obuhvaćeni
tarifnim brojevima 1701 i 1702 Carinske tarife.

Članak 2.

Raspodjelu izvoznih kvota za šećer obavlja Ministarstvo poljoprivrede, šumarstva
i vodnoga gospodarstva (u daljnjem tekstu: Ministarstvo), a na prijedlog
Povjerenstva za raspodjelu izvozne kvote za šećer (u daljnjem tekstu:
Povjerenstvo), kojeg čine dva predstav­nika Ministarstva, te po jedan
predstavnik Ministarstva gospodarstva, rada i poduzetništva, Ministarstva
financija – Carinske uprave i Hrvatske gospodarske komore.
Povjerenstvom predsjedava predsjednik kojeg imenuje ministar poljoprivrede,
šumarstva i vodnoga gospodarstva, između predstav­nika Ministarstva
poljoprivrede, šumarstva i vodnoga gospodarstva. Povjerenstvo o svom radu donosi
Poslovnik.
Pri raspodjeli kvota iz stavka 1. ovoga članka polazi se od sljedećih kriterija:
– ostvarenoj proizvodnji šećera i proizvoda od šećera domaćeg podrijetla u
prethodnom razdoblju;
– ostvarenom izvozu šećera i proizvoda od šećera u prethodnom razdoblju, te
– stupnja iskorištenja prethodno odobrenih kvota za šećer.
Prethodno razdoblje u smislu stavka 3. ovoga članka može biti najmanje jedna, a
najviše tri godine koje prethode razdoblju na koje se zahtjev odnosi.

Članak 3.

Pravo sudjelovanja u raspodjeli izvoznih kvota za šećer imaju pravne osobe ili
fizičke osobe – obrtnici registrirani za proizvodnju (u daljnjem tekstu:
Podnositelj zahtjeva).
Zahtjev za dodjelu izvozne kvote za šećer iz članka 1. stavka 1. ove Uredbe
podnosi se na obrascu iz Priloga 1. ove Uredbe za svaku zemlju članicu Europske
unije, s naznakom: »Izvozna kvota za šećer«.
Zahtjev iz stavka 2. ovoga članka podnosi se Ministarstvu od 15. rujna do 30.
rujna. Iznimno, za izvoz u 2007. godini zahtjevi se podnose u roku od 8 dana od
dana objave ove Uredbe u »Narodnim novinama«.
Uz zahtjev iz stavka 2. ovoga članka prilažu se dokazi o:
– upisu u pripadajući registar (kopija rješenja o upisu u Registar trgovačkog
suda, odnosno kopija rješenja nadležnog ureda državne uprave u jedinici područne
(regionalne) samouprave);
– izvršenoj uplati upravne pristojbe, sukladno propisima o upravnim pristojbama
za svaku pojedinačnu tarifnu oznaku;
– izvornik potvrde o izvršenim financijskim obvezama prema državnom proračunu
Republike Hrvatske koji izdaje nadležni područni ured Ministarstva financija –
Porezna uprava, ne stariji od mjesec dana;
– izvornik BON 1 za godinu koja prethodi godini podnošenja zahtjeva i BON 2, ne
stariji od mjesec dana za trgovačka društva, odnosno Potvrdu o visini dohotka za
godinu koja prethodi godini podnošenja zahtjeva i BON 2, ne stariji od mjesec
dana za obrtnike;
– ostvarenoj proizvodnji podnositelja zahtjeva.

Članak 4.

Ministarstvo neće razmatrati zahtjeve ukoliko:
– zahtjevu nije priložena dokumentacija navedena u članku 3., stavku 4. ove
Uredbe;
– Obrazac iz Priloga 1. ove Uredbe nije pravilno popunjen;
– Podnositelj zahtjeva iz članka 3., stavka 1. nije ispunio obveze prema državi.

Članak 5.

Na temelju zahtjeva Podnositelja i prijedloga Povjerenstva, Ministarstvo
Podnositelju zahtjeva izdaje izvoznu dozvolu iz Priloga 2. ove Uredbe.
Ministarstvo može obaviti raspodjelu izvoznih kvota jednom ili više puta
godišnje, a raspodjela ukupne kvote mora biti izvršena najmanje dva mjeseca
prije isteka razdoblja na koje se izvozna kvota odnosi. Original izvozne dozvole
iz Priloga 2. uvoznik u zemlji članici Europske unije prilaže zahtjevu za
odobrenje prava na preferencijalni uvoz šećera i proizvoda od šećera iz
Republike Hrvatske.
Dozvola iz stavka 1. ovoga članka nije prenosiva. Ukoliko Pod­nositelj zahtjeva
ne izveze odobrenu količinu šećera u zadanom roku, dužan je o tome obavijestiti
Ministarstvo.
Podaci o dodijeljenim izvoznim kvotama za šećer na razini pojedinačnih
Podnositelja zahtjeva predstavljaju poslovnu tajnu.

Članak 6.

Prilozi 1. i 2. tiskani su uz ovu Uredbu i čine njezin sastavni dio.

Članak 7.

Ova Uredba stupa na snagu danom objave u »Narodnim novinama«.

Klasa: 331-03/02-02/01
Urbroj: 5030116-07-1
Zagreb, 5. siječnja 2007.

Potpredsjednica Vlade
i ministrica obitelji, branitelja i
međugeneracijske
solidarnosti
**Jadranka Kosor, dipl. iur**., v. r.

PRILOG 1

![](dodatni/350500.gif)

PRILOG 2.

![](dodatni/350501.gif)
![](dodatni/350502.gif)

Uredba, NN 4/2007-214
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)